Nariadenie vlády Slovenskej republiky
zo 7. júla 2004,
ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely
Vláda Slovenskej republiky podľa § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov (ďalej len „zákon“) a podľa § 2 ods. 1 písm. h) zákona č. 19/2002 Z. z. ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov nariaďuje:
§ 1	
Určené výrobky
(1)	Určenými výrobkami podľa § 9 ods. 1 zákona v skupine plavidiel určených na rekreačné účely sú z hľadiska
a)	projektovania a konštrukcie
1.	rekreačné plavidlá a čiastočne dokončené člny,
2.	vodné skútre,
3.	komponenty, ak sa uvádzajú na trh samostatne a ak sú určené na montáž,
b)	výfukových emisií
1.	hnacie motory, ktoré sú namontované alebo špeciálne určené na montáž na rekreačné plavidlo alebo do rekreačného plavidla alebo sú namontované alebo špeciálne určené na montáž na vodný skúter alebo do vodného skútra,
2.	hnacie motory namontované na plavidlách alebo v týchto plavidlách, na ktorých sa vykoná väčšia zmena motora,
c)	emisií hluku
1.	rekreačné plavidlá s kormovými hnacími motormi bez zabudovaných výfukových systémov alebo s vnútornými hnacími motorovými súpravami,
2.		rekreačné plavidlá s kormovými hnacími motormi bez zabudovaných výfukových systémov alebo s vnútornými hnacími motorovými súpravami, na ktorých sa vykoná väčšia prestavba a následne sa do piatich rokov uvedú na trh,
3.	vodné skútre,
4.	vonkajšie motory a kormové hnacie motory so zabudovanými výfukovými systémami určené na montáž na rekreačnom plavidle.
(2)	Do skupiny určených výrobkov podľa odseku 1 nepatria rekreačné plavidlá vo vzťahu k
a)	odseku 1 písm. a)
1.	plavidlá určené výhradne na preteky, vrátane pretekárskych veslíc a tréningových veslíc takto označených výrobcom,
2.	kanoe a kajaky, gondoly a šliapacie plavidlá,
3.	windsurfingy,
4.	surfy s pohonom, osobné plavidlá a iné podobne poháňané plavidlá,
5.	pôvodné historické plavidlá a ich individuálne kópie vyprojektované pred rokom 1950 a postavené prevažne z pôvodných materiálov a takto označené výrobcom,
6.	experimentálne plavidlá za predpokladu, že nie sú uvádzané na trh,
7.	plavidlá postavené na vlastné používanie za predpokladu, že nie sú následne uvádzané na trh počas piatich rokov,
8.	plavidlá s posádkou špeciálne určené na prepravu cestujúcich na komerčné účely, bez toho, aby bol dotknutý odsek 3 písm. a) a najmä tie, ktoré sú vymedzené v osobitnom predpise,) bez ohľadu na počet cestujúcich,
9.	plavidlá schopné ponárania,
10.	vznášadlá,
11.	plavidlá na nosných krídlach,
12.	plavidlá s parným motorom spočívajúcim na vonkajšom spaľovaní, ktorého palivom je uhlie, koks, drevo, olej alebo plyn,
b)	odseku 1 písm. b)
1.	hnacie motory namontované alebo špeciálne určené na montáž na
1a.	plavidlá určené výlučne na preteky a takto označenom výrobcom,
1b.	experimentálne plavidlá za predpokladu, že nie sú následne uvádzané na trh,
1c.	plavidlá s posádkou osobitne určené na prepravu cestujúcich na komerčné účely, bez toho, aby bol dotknutý odsek 3 písm. a) a najmä tie, ktoré sú vymedzené v osobitnom predpise,1) bez ohľadu na počet cestujúcich,
1d.	plavidlá schopné ponárania,
1e.	vznášadlá,
1f.	plavidlá na nosných krídlach,
2.	pôvodné motory a individuálne kópie historických hnacích motorov vyprojektované pred rokom 1950, ktoré neboli vyrábané v sériách a montované na plavidlách uvedených v písmene a) body 5 a 7,
3.	hnacie motory postavené na vlastné používanie za predpokladu, že nie sú následne uvádzané na trh počas piatich rokov,
c)	odseku 1 písm. c)
1.	všetky plavidlá uvedené pod písmenom b),
2.	plavidlá postavené na vlastné používanie za predpokladu, že nie sú následne uvádzané na trh počas piatich rokov.
(3)	Na účely tohto nariadenia sa rozumie
a)	rekreačným plavidlom plavidlo určené na športové alebo oddychové účely s dĺžkou trupu od 2,5 m do 24 m, meranou podľa harmonizovanej normy, bez ohľadu na spôsob pohonu; to isté plavidlo sa môže používať na prenájom alebo na výcvik vykonávania rekreačných plavieb, ak je uvedené na trh na rekreačné účely,
b)	vodným skútrom plavidlo s dĺžkou menšou ako 4 m, ktoré používa spaľovací motor s vodným prúdovým čerpadlom ako primárnym zdrojom pohonu a je konštruované tak, aby mohlo byť ovládané osobou alebo osobami, ktoré nesedia, nestoja alebo nekľačia v trupe ale na ňom,
c)	hnacím motorom zážihový alebo vznetový spaľovací motor používaný na pohonné účely, vrátane dvojdobých a štvordobých vnútorných, hnacích kormových so zabudovaným výfukovým systémom alebo bez neho a vonkajších motorov,
d)	väčšou zmenou motora zmena, ktorá by mohla spôsobiť, že motor prekročí emisné limity stanovené v prílohe č. 1 písm. B, okrem rutinnej výmeny motorových komponentov, ktoré nemenia emisné charakteristiky alebo zvýši menovitý výkon motora o viac ako 15 %,
e)	väčšou prestavbou plavidla prestavba plavidla, ktorá mení spôsob pohonu plavidla alebo zahŕňa väčšiu zmenu motora alebo mení plavidlo v takom rozsahu, že sa považuje za nové plavidlo,
f)	spôsobom pohonu mechanický postup, ktorým sa plavidlo poháňa, najmä hnacie lodné skrutky alebo mechanické hnacie systémy vodných čerpadiel,
g)	rodinou motorov výrobcom zostavená skupina motorov, ktoré na základe projektov vykazujú podobné výfukové emisné charakteristiky a ktoré spĺňajú výfukové emisné požiadavky tohto nariadenia,
h)	výrobcom fyzická osoba alebo právnická osoba, ktorá projektuje a vyrába určený výrobok podľa tohto nariadenia, alebo ktorá si vo svojom vlastnom mene nechala taký výrobok projektovať alebo vyrobiť na jeho uvedenie na trh,
i)	splnomocnencom fyzická osoba alebo právnická osoba so sídlom v členskom štáte Európskej únie (ďalej len „členský štát“), ktorú výrobca písomne poveril plnením záväzkov v jeho mene, ktoré mu vznikli na základe tohto nariadenia,
j)	harmonizovanou normou technická špecifikácia prijatá Európskym výborom pre normalizáciu alebo Európskym výborom pre elektrotechnickú normalizáciu alebo oboma týmito inštitúciami na základe požiadavky Európsku komisiu (ďalej len „komisia“) podľa osobitného predpisu) a ktorá je vypracovaná v súlade so všeobecnými pokynmi dohodnutými medzi komisiou a európskymi normalizačnými organizáciami.
§ 2	
Uvedenie na trh alebo uvedenie do prevádzky
(1)	Výrobky uvedené v § 1 ods. 1, ak sú správne konštruované a udržiavané, môžu byť uvedené na trhu alebo uvedené do prevádzky za účelom používania v súlade s ich zamýšľaným účelom, len ak neohrozujú bezpečnosť a zdravie osôb, majetok alebo životné prostredie.
(2)	Ak si to nevyžiada modifikáciu plavidiel zhodných s týmto nariadením je možné prijať opatrenia, týkajúce sa plavby v určitých vodách za účelom ochrany životného prostredia, štruktúry vodných ciest a bezpečnosti na vodných cestách.
§ 3	
Základné požiadavky
Výrobky uvedené v § 1 ods. 1 musia spĺňať základné požiadavky na bezpečnosť, zdravie, ochranu životného prostredia a ochranu spotrebiteľa uvedené v prílohe č. 1.
§ 4	

Opatrenia pred uvedením výrobku na trh alebo uvedenie do prevádzky
(1)	Ak je výrobok uvedený v § 1 ods. 1, označený značkou CE uvedenou v prílohe č. 4, z ktorej vyplýva jeho zhoda s týmto nariadením, vrátane postupov posudzovania zhody uvedených v § 8 nesmie sa zakázať, obmedziť alebo brániť jeho uvedeniu na trh alebo do prevádzky.
(2)	Ak výrobca, jeho splnomocnenec alebo osoba zodpovedná za uvedenie čiastočne dokončeného plavidla na trh podľa prílohy č. 3 vyhlási, že plavidlo dokončia iné osoby nesmie sa zakázať, obmedziť alebo brániť jeho uvedeniu na trh.
(3)	Ak je komponent uvedený v prílohe č. 2, označený značkou CE uvedenou v prílohe č. 4, z ktorej vyplýva jeho zhoda so základnými požiadavkami, ak je tento komponent sprevádzaný písomným ES vyhlásením o zhode podľa prílohy č. 15 a je určený na zabudovanie do rekreačného plavidla v súlade s vyhlásením, uvedeným v prílohe č. 3, výrobcu, jeho splnomocnenca alebo v prípade dovozu z tretieho štátu osoby, ktorá tento komponent uvedie na trh, nesmie sa mu zakázať, obmedziť alebo brániť uvedenie na trh alebo do prevádzky.
(4)	Ak výrobca alebo jeho splnomocnenec vyhlási podľa prílohy č. 15 bod 3, že vnútorný motor a hnací kormový motor bez zabudovaného výfukového systému spĺňa požiadavky tohto nariadenia na výfukové emisie, keď je namontovaný na rekreačné plavidlo alebo vodný skúter podľa pokynov dodaných výrobcom nesmie sa mu zakázať, obmedziť alebo brániť uvedenie na trh alebo do prevádzky.
(5)	Na obchodných trhoch, výstavách, predvádzaniach sa nesmú vytvoriť prekážky pokiaľ ide o ukážku výrobku uvedeného v § 1 ods. 1, ktorý nie je v zhode s týmto nariadením za predpokladu, že je zreteľne označený, že takýto výrobok nesmie byť uvedený na trh alebo nesmie byť uvedený do prevádzky, pokiaľ nebude v zhode s požiadavkami podľa tohto nariadenia.
(6)	V rozhodnutiach prijatých podľa tohto nariadenia, ktoré vedie k obmedzeniu obchodovania a uvedenia výrobku podľa § 1 ods. 1 do prevádzky sa uvedú podrobné dôvody. Výrobca alebo jeho splnomocnenec musí byť o rozhodnutí bezodkladne informovaný, spolu s opravnými prostriedkami a obdobím, v ktorom musia byť uplatnené.
§ 5	
Predpoklad zhody
Zhoda so základnými požiadavkami uvedenými v § 3 sa predpokladá pri výrobkoch uvedených v § 1 ods. 1, ktoré spĺňajú príslušné slovenské technické normy prijaté podľa harmonizovaných noriem, na ktoré boli zverejnené odkazy v Úradnom vestníku Európskej únie. Odkazy na slovenské technické normy sa zverejnia vo Vestníku Úradu pre normalizáciu, metrológiu a skúšobníctvo.
§ 6	
Oznámenie nezhody
Ak sa zistí, že harmonizovaná norma uvedená v § 5 plne nevyhovuje základným požiadavkám uvedeným v § 3, úrad to oznámi výboru Európskej komisie, spolu s uvedením dôvodov.
§ 7	
Bezpečnostná klauzula
(1)	Ak orgán dohľadu podľa § 30 zákona zistí, že rekreačné plavidlo podľa § 1 s označením CE podľa prílohy č. 4 môže ohroziť zdravie a bezpečnosť osôb, majetok alebo životné prostredie, prijme všetky opatrenia na jeho stiahnutie z trhu alebo zakázanie či obmedzenie jeho uvedeniu na trh alebo do prevádzky.
(2)	Ak je nezhodný komponent uvedený v prílohe č. 2 označený CE, orgán dohľadu podľa § 30 zákona, prijme primerané opatrenia; tento orgán dohľadu o tom informuje komisiu a ostatné členské štáty.
§ 8	
Postupy posudzovania zhody
(1)	Pred uvedením výrobku podľa § 1 ods. 1 písm. a) na trh alebo do prevádzky, vzhľadom na ich projektovanie a konštrukciu výrobca alebo jeho splnomocnenec, použije nasledovné postupy pre kategórie projektovania A, B, C a D, ako je uvedené v prílohe č. 1 písm. A v bode 1
a)	pre kategórie projektovania A a B
1.	pre plavidlá s dĺžkou trupu od 2,5 m do 12 m: vnútorná kontrola výroby a skúšky (postup Aa) podľa prílohy č. 6, alebo ES skúška typu (postup B) opísaná v prílohe č. 7, doplnená zhodou s certifikovaným typom (postup C) podľa prílohy č. 8, alebo ktorýmkoľvek z týchto postupov: B+D, B+E, B+F, G alebo H, alebo
2.	pre plavidlá s dĺžkou trupu od 12 m do 24 m: ES skúška typu (postup B) podľa prílohy č. 7, doplnená zhodou s certifikovaným typom podľa prílohy č. 8, alebo ktorýmkoľvek z týchto postupov: B+D, B+E, B+F, G alebo H,
b)	pre kategóriu projektovania C
1.	pre plavidlá s dĺžkou trupu od 2,5 m do 12 m
1a.	ak sú splnené harmonizované normy vzťahujúce sa k prílohe č. 1 písm. A bodom 3.2 a 3.3 vnútorná kontrola výroby (postup A) podľa prílohy č. 5, alebo vnútorná kontrola výroby a skúšky (postup Aa) podľa prílohy č. 6, alebo ES skúška typu (postup B) opísaná v prílohe č. 7, doplnená zhodou s certifikovaným typom (postup C) podľa prílohy č. 8, alebo ktorýkoľvek z týchto postupov: B+D, B+E, B+F, G alebo H, alebo
1b.	ak nie sú splnené harmonizované normy vzťahujúce sa k prílohe č. 1 písm. A bodom  3.2 a 3.3 vnútorná kontrola výroby (postup A) podľa prílohy č. 5, alebo vnútorná kontrola výroby a skúšky (postup Aa) podľa prílohy č. 6, alebo ES skúška typu (postup B) opísaná v prílohe č. 7, doplnená zhodou s certifikovaným typom (postup C) podľa prílohy č. 8, alebo ktorýkoľvek z týchto postupov: B+D, B+E, B+F, G alebo H, alebo
2.	pre plavidlá s dĺžkou trupu od 12 m do 24 m: ES skúška typu (postup B) podľa prílohy č. 7, za ktorou nasleduje zhoda s certifikovaným typom (postup C) podľa prílohy č. 8, alebo ktorýkoľvek z týchto postupov: B+D, B+E, B+F, G alebo H;
c)	pre kategóriu projektovania D
pre plavidlá s dĺžkou trupu od 2,5 m do 24 m vnútorná kontrola výroby (postup A) podľa prílohy č. 5, alebo vnútorná kontrola výroby a skúšky (postup Aa) podľa prílohy č. 6, alebo ES skúška typu (postup B) popísaná v prílohe č. 7, doplnená zhodou s certifikovaným typom (postup C) podľa prílohy č. 8, alebo ktorýkoľvek z týchto postupov: B+D, B+E, B+F, G alebo H,
d)	pre vodné skútre
vnútorná kontrola výroby (postup A) podľa prílohy č. 5, alebo vnútorná kontrola výroby a skúšky (postup Aa) podľa prílohy č. 6, alebo ES skúška typu (postup B) popísaná v prílohe č. 7, za ktorou nasleduje zhoda s certifikovaným typom (postup C) podľa prílohy č. 8, alebo ktorýkoľvek z týchto postupov: B+D, B+E, B+F, G alebo H,
e)	pre komponenty uvedené v prílohe č. 2 akýkoľvek z týchto postupov: B+C, B+D, B+F, G alebo H.
(2)	Pred uvedením výrobku podľa § 1 ods. 1 písm. b) na trh alebo do prevádzky, výrobca alebo jeho splnomocnenec, vzhľadom na výfukové emisie, použije ES skúšku typu (postup B) opísanú v prílohe č. 7, za ktorou nasleduje zhoda s certifikovaným typom (postup C) podľa prílohy č. 8, alebo ktorýkoľvek z týchto postupov: B+D, B+E, B+F, G alebo H.
(3)	Pred uvedením výrobku podľa § 1 ods. 1 písm. c) body 1. a 2. na trh alebo do prevádzky, výrobca alebo jeho splnomocnenec, vzhľadom na emisie hluku, použije
a)	ak sa skúšky vykonajú s použitím harmonizovanej normy) na meranie hluku vnútorná kontrola výroby a skúšky (postup Aa) podľa prílohy č. 6, alebo overenie jednotlivých výrobkov (postup G) podľa prílohy č. 11, alebo komplexné zabezpečenie kvality (postup H) podľa prílohy č. 12,
b)	ak sa na posúdenie použije postup s Froudovým číslom a pomerom medzi výkonom a výtlakom vnútorná kontrola výroby (postup A) podľa prílohy č. 5, alebo vnútorná kontrola výroby a skúšky (postup Aa) podľa prílohy č. 6, alebo overenie jednotlivých výrobkov (postup G) podľa prílohy č. 11, alebo komplexné zabezpečenie kvality (postup H) podľa prílohy č. 12,
c)	ak sa na posúdenie použijú údaje osvedčeného referenčného plavidla vyhotovené podľa bodu 1 vnútorná kontrola výroby (postup A) podľa prílohy č. 5, alebo vnútorná kontrola výroby a skúšky (postup Aa) podľa prílohy č. 6, alebo overenie jednotlivých výrobkov (postup G) podľa prílohy č. 11, alebo komplexné zabezpečenie kvality (postup H) podľa prílohy č. 12,
(4)	Pred uvedením výrobku podľa § 1 ods. 1 písm. c) body 3. a 4. na trh alebo do prevádzky, výrobca alebo jeho splnomocnenec, vzhľadom na emisie hluku, použije vnútornú kontrolu výroby a skúšky (postup Aa) podľa prílohy č. 6, alebo postup G alebo H.
(5)	Posudzovanie rekreačného plavidla pri stavbe, ak ani výrobca ani jeho splnomocnenec neplní povinnosti týkajúce sa posúdenia zhody podľa tohto nariadenia, tieto prechádzajú na fyzickú osobu alebo právnickú osobu, ktorá uvádza rekreačné plavidlo na trh alebo do prevádzky na svoju vlastnú zodpovednosť. V takom prípade osoba, ktorá rekreačné plavidlo uvádza na trh alebo do prevádzky musí predložiť notifikovanej osobe) žiadosť o posúdenie jeho konštrukcie.
(6)	Osoba, ktorá výrobok uvádza na trh alebo do prevádzky musí poskytnúť notifikovanej osobe všetky dostupné dokumenty a technické podklady vzťahujúce sa na prvé uvedenie výrobku na trh v krajine pôvodu.
(7)	Notifikovaná osoba spĺňajúca podmienky ustanovené v prílohe č. 14 preskúma každý výrobok a vykoná výpočty a iné hodnotenie potrebné na zabezpečenie jeho zhody s požiadavkami tohto nariadenia. V tomto prípade štítok výrobcu opísaný v prílohe č. 1 bode 2.2 musí obsahovať slová „Osvedčenie po konštrukcii“. Notifikovaná osoba vyhotoví protokol o zhode týkajúci sa vykonaného posúdenia a informuje osobu ktorá výrobok uvedie na trh alebo do prevádzky o jej povinnostiach.
(8)	Osoba, ktorá uvádza výrobok na trh alebo do prevádzky vypracuje ES vyhlásenie o zhode podľa prílohy č. 15 a umiestni alebo nechá umiestniť na výrobok označenie CE spolu s identifikačným kódom príslušnej notifikovanej osoby.
§ 9	
Značka zhody
(1)	Označenie CE podľa prílohy č. 4 musí mať pri uvedení na trh
a)	rekreačné plavidlo, vodný skúter alebo komponenty uvedené v prílohe č. 2, ktoré spĺňajú základné požiadavky ustanovené v prílohe č. 1,
b)	vonkajšie motory, ktoré spĺňajú základné požiadavky ustanovené v prílohe č. 1 písm. B a C,
c)	hnacie kormové motory so zabudovaným výfukovým systémom, ktoré spĺňajú základné požiadavky ustanovené v prílohe č. 1 písm. B a C.
(2)	Označenie CE podľa prílohy č. 4 musí byť na rekreačných plavidlách, vodných skútroch podľa prílohy č. 1 písm. A bodu 2.2, na komponentoch podľa prílohy č. 2 alebo na ich obaloch a na vonkajších motoroch a hnacích kormových motoroch so zabudovaným výfukovým systémom podľa prílohy č. 1 písm. B bodu 1.1 vyznačená viditeľným, čitateľným a nezmazateľným spôsobom. K označeniu CE musí byť pripojený identifikačný kód notifikovanej osoby zodpovednej za vykonanie postupov uvedených v prílohách č. 9, 10, 11, 12 a 16.
(3)	Na výrobok sa nesmú pripevňovať značky a nápisy, ktoré by mohli kohokoľvek uviesť do omylu vzhľadom na význam tvaru označenia CE. Na výrobky podľa tohto nariadenia alebo na ich obaly sa môžu pripevniť akékoľvek iné značky za predpokladu, že viditeľnosť a čitateľnosť označenia CE nie je tým znížená.
(4)	Ak orgán dohľadu podľa § 30 zákona zistí, že označenie CE bolo umiestnené neoprávnene nesprávne, výrobca alebo jeho splnomocnenec sú povinní upustiť od takéhoto protiprávneho konania za podmienok ustanovených orgánom dohľadu.
(5)	Ak činnosť podľa odseku 4 pokračuje orgán dohľadu prijme všetky opatrenia potrebné na to, aby obmedzil alebo zakázal umiestnenie príslušného výrobku na trh alebo aby zabezpečil jeho stiahnutie z trhu, a to v súlade s postupom ustanoveným v § 7.
(6)	Uplatnením odsekov 4 a 5 nie sú dotknuté ustanovenia § 7.
§ 10	
Prechodné a záverečné ustanovenia
(1)	Na výrobky podľa § 1 ods. 1 písm. a) bod 2, písm. b) a c) sa toto nariadenie vzťahuje len pri prvom uvedení na trh alebo do prevádzky.
(2)	Ak výrobky spĺňajú podmienky uvedenia na trh alebo do prevádzky podľa súčasných právnych predpisov, možno ich podľa tohto nariadenia uviesť na trh alebo do prevádzky takto:
a)	do 31. decembra 2005 pre výrobky podľa § 1 ods.1 písm. a),
b)	do 31. decembra 2005 pre vznetové motory a štvordobé zážihové motory,
c)	do 31. decembra 2006 dvojdobé zážihové motory.
§ 11	
Týmto nariadením vlády sa preberajú právne akty Európskych spoločenstiev a Európskej únie uvedené v prílohe č. 18.
§ 12	
Zrušovacie ustanovenie
Týmto nariadením sa zrušuje nariadenie vlády Slovenskej republiky č. 180/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely.
§ 13	
Toto nariadenie vlády nadobúda účinnosť 1. januára 2005.
Mikuláš Dzurinda v. r.
predseda vlády